## **21. ročník súťaže DRÁMA pozná víťazov!**

**Porota súťaže pôvodných dramatických textov v slovenskom a českom jazyku – DRÁMA 2020 v zložení: Lucia Mihálová (predsedníčka poroty a dramaturgička Divadla Jána Palárika v Trnave), Vladislava Fekete (riaditeľka Divadelného ústavu), Marián Amsler (režisér a umelecký riaditeľ Divadla DPM), Mário Drgoňa (lektor dramaturgie Činohry Slovenského národného divadla), Anton Korenči (riaditeľ Činohry Štátneho divadla v Košiciach) rozdala ocenenia.**

Do súťaže sa tento rok prihlásilo rekordných 64 textov, z toho 39 v slovenskom a 25 v českom jazyku. Porota sa rozhodla udeliť **prvé miesto** **Tereze Trusinovej** za dramatický text ***Right to die***.Traja ľudia, ktorých zdanlivo nič nespája. Traja ľudia iného veku, pôvodu, vzdelania, životných okolností – skrátka všetkého. Jediné, čo majú spoločné je jedno tragické rozhodnutie, ktoré všetko zmení.
Príbehy, ako aj ich konce, sú presným odzrkadlením súčasnej spoločnosti, v ktorej prevládala samota a chlad.

 **Na druhom mieste** sa umiestnil **Ján Mikuš** s textom ***Otočte kone!***.Dráma Otočte kone! zaujímavou formou zachytáva udalosti, ktoré sprevádzali tragickú smrť Jozefa Chovanca na belgickom letisku. Kým Chovanec za zavretými dverami umiera, v letiskovej hale ďalej prúdi čulý ruch a vytvára tak pestrofarebnú mozaiku, ktorá sa mení s každý príletom a odletom, čo dodáva celému obrazu výsledný tragikomický tvar, remeselne vyvážený filozofickými vstupmi.

**Tretie miesto** bolo udelené **Marcelovi Hanáčkovi** za text ***Domov!***
Text Domov! je historickou drámou z obdobia vysťahovania karpatských Nemcov, čerpajúci nielen inšpiráciu a autentické spomienky ale dokonca doslovné vyjadrenia vysťahovaných a perzekvovaných ľudí, ktorí na vlastnej koži pocítili zmenu politickej klímy. Ľudí, ktorí po vojne neboli na Slovensku považovaní za Slovákov a v Nemecku za Nemcov – ľudí bez národnosti a bez domova!
Práve výrazná autentickosť textu, reálne osudy jednotlivcov aj celých rodín, ktorí museli zanechať celý svoj život a vydať sa do neznáma, z neho robí dokumentárnu drámu, ktorej paralely, žiaľ, nachádzame aj v 21. Storočí.

Každoročne udeľujú ocenenia i spoluorganizátori súťaže. **Činohra SND** sa rozhodla pre text **Terezy Trusinovej Right to die**. „Téma duševného zdravia, jeho dôležitosti a následkov, v prípade zanedbania či neplnohnodnotnej starostlivosti oň, v dôsledku absentujúcej pomoci či neschopnosti vyhodnotiť závažnosť vlastnej situácie kvôli nedostatku vzdelávania v danej problematike, je dôležitá nielen v našom divadelnom, no tiež spoločenskom kontexte. Rôznymi duševnými trápeniami trpí čoraz väčšia časť populácie, nevynímajúc tak dospievajúcich mladých, ako i ľudí v produktívnom či seniorskom veku, čo ešte umocnila pandémia a vynútené prerušenie sociálnych kontaktov a dôležitých rutín. Práve preto Cenu Činohry SND udeľujeme tejto hre za tématický prínos, no tiež za veľmi zdarne remeselne uchopenú formu a čistotu jednotlivých situácií, s možnosťou jednorazového verejného čítania/prezentácie dramatického textu“, povedal lektor dramaturgie Činohry SND Mário Drgoňa.

**Cenu Divadla Jána Palárika v Trnave** získal text ***Šílenství* Martina Toula.**

Partnerom súťaže DRÁMA je dlhoročne aj **Slovenský rozhlas – Rádio Devín**. Trojčlenná porota v zložení dramaturgov Ján Šimko, Peter Pavlac a Michaela Materáková sa rozhodla udeliť **Cenu Rádia Devín** textu **Martiny Havierovej Laura a jej (náš) svet*.*** Text bude spracovaný vo forme rozhlasovej hry.

Medzi partnerov súťaže Dráma 2020 sa tento rok pridalo aj **Štátne divadlo v Košiciach** s **Cenou Činohry ŠDKE** a **Štúdio 12.** Obaja títo partneri takisto ponúkajú, prostredníctvom udelenia svojej ceny, priestor na jednorazovú realizáciu textu.
**Činohra ŠDKE** udelilo cenu **Jánovi Mikušovi** za text ***Otočte kone!****.*
„ŠDKE sa rozhodlo udeliť cenu Jánovi Mikušovi pre originálny a nekonvenčný prístup, aktuálnu tému, mimoriadne remeselne zručné spracovanie tejto témy a pre obrovskú dávku zmyslu pre humor a javiskovú poéziu“, zdôvodnil svoj výber riaditeľ Činohry Štátneho divadla v Košiciach Anton Korenči.

**Cena Štúdia 12** poputovala do rúk **Martiny Havierovej** za text ***Laura a jej (náš) svet***.
„Téma ekológie je každým dňom, každou hodinou aktuálnejšia a naliehavejšia. Na periférií tohto pálčivého problému, sa navyše objavuje problematika ekologickej úzkosti, alebo aj ekologickej depresie. Napriek tomu, že sa so zhoršujúcim stavom planéty stáva priamoúmerne tento problém intenzívnejším a rozšírenejším, mnohým je táto problematika stále cudzia alebo ju dokonca popierajú, prinajmenšom ignorujú. Apelovať na existenciu tejto, dnes už diagnózy, považujeme za jeden z nemalých prínosov tohto dramatického textu. Naliehavosť a ťaživosť samotnej témy, boli navyše remeselne veľmi zručne vyvážené poetickými prvkami a veľmi špecifickým útlocitným vnútorným svetom hlavnej hrdinky, paradoxne veľmi radikálnej, čo v konečnom dôsledku vytvorilo neopísateľnú harmóniu. Pri výbere oceneného textu rozhodovali aj špecifické priestory Štúdia, v ktorom sa text má realizovať. Priestory Štúdia 12 vyzdvihujú a podporujú primárne komornejšie konštruované texty, čo je presne tento prípad.“,
povedala dramaturgička Štúdia 12 Anna Šoltýsová.

Ocenené texty budú publikované v zborníku finálových textov súťaže Dráma 2019/2020 (elektronické vydanie).